《寒食篇》
唐代·王泠然

天运四时成一年，八节相迎尽可怜。秋贵重阳冬贵腊，不如寒食在春前。

禁火初从太原起，风俗流传几千祀。算取去年冬至时，一百五日今朝是。

今年寒食胜常春，总缘天子在东巡。能令气色随河洛，斗觉风光竞逐人。

上阳遥见青春见，洛水横流绕城殿。波上楼台列岸明，风光所吹皆流遍。

画阁盈盈出半天，依稀云里见鞦韆。来疑神女从云下，去似恒娥到月边。

金闺待看红妆早，先过陌上垂杨好。花场共斗汝南鸡，春游遍在东郊道。

千金宝帐缀流苏，簸琼还坐锦筵铺。莫愁光景重窗闇，自有金瓶照乘珠。

心移向者游遨处，乘舟欲骋凌波步。池中弄水白鹇飞，树下抛球彩莺去。

别殿前临走马台，金鞍更送彩毬来。毬落画楼攀柳取，枝摇香径踏花回。

良辰更重宜三月，能成昼夜芳菲节。今夜无明月作灯，街衢游赏何曾歇。

南有龙门对洛城，车马倾都满路行。纵使遨游今日罢，明朝尚自有清明。

作者简介：王泠然（？692--？725），字仲清。太原（今属山西）人。开元五年登进士第，后官太子校书郎。曾上书张说自荐，未果。秩满，迁右威卫兵曹参军。工文赋诗。气质豪爽，当言无所回忌，乃卓荦奇才，济世之器。惜其不大显而终。有集今传。